തേനീച്ച വളര്ത്തല് പ്രോത്സാഹന പദ്ധതിയുമായി ജില്ലാ പഞ്ചായത്ത് ചെറുതോണി: തേനീച്ച കൃഷി പരിപോഷിപ്പിക്കുവാന് ഒരുങ്ങുകയാണ് ഇടുക്കി ജില്ലാ പഞ്ചായത്ത്. ആദ്യഘട്ടമായി ജില്ലാ പഞ്ചായത്തിന്റെ അരീക്കുഴ ഫാമില് 150 തേനീച്ച കൂടുകള് സ്ഥാപിച്ച് കൃഷി നടപ്പാക്കും. പദ്ധതി രൂപീകരണത്തിന്റെ ഭാഗമായി ജില്ലാ പഞ്ചായത്ത് പ്രസിഡന്റ് അടങ്ങുന്ന സംഘം തൊപ്പിപ്പാളയിലെ ഹണി നഗര് തേനീച്ച പരിപാലന കേന്ദ്രം സന്ദര്ശിച്ചു. നൂറേക്കര് ഭൂമിയിലാണ് ജില്ലാ പഞ്ചായത്തിന്റെ കീഴില് തൊടുപുഴ അരീക്കുഴയില് കാര്ഷിക ഫാം പ്രവര്ത്തിക്കുന്നത്. പഞ്ചായത്തിന്റെ പുതിയ പദ്ധതിപ്രകാരം 110 കോടി രൂപയുടെ വികസന പ്രവര്ത്തനങ്ങളാണ് ഫാമില് നടത്തുന്നത്. ആദ്യഘട്ടമായി 150ലധികം തേനീച്ച കൂടുകള് സ്ഥാപിച്ച് പരീക്ഷണം നടത്തും. വിജയകരമായാല് അടുത്ത വാര്ഷിക ബജറ്റില് ഗ്രാമ പഞ്ചായത്തുകളിലേക്കും പദ്ധതി വ്യാപിപ്പിക്കും. പുതിയ പ്രോജക്ട് വഴി ജില്ലയില് വാണിജ്യാടിസ്ഥാനത്തില് തേനീച്ച കൃഷി വര്ധിപ്പിക്കുകയാണ് ലക്ഷ്യമെന്ന് ജില്ലാ പഞ്ചായത്ത് പ്രസിഡന്റ് ജിജി കെ. ഫിലിപ്പ് അറിയിച്ചു.